b"\n_START_ARTICLE_\nEntrep\xc3\xa0\n_START_SECTION_\nOrigen del mot entrep\xc3\xa0\n_START_PARAGRAPH_\nSi b\xc3\xa9 el catal\xc3\xa0 ja disposava de termes dialectals, per\xc3\xb2 poc o gens escampats fora de llur \xc3\xa0mbit, i de l'anglicisme sandvitx, l'escriptor  Pere Quart fou qui enginy\xc3\xa0 el mot entrep\xc3\xa0: en un viatge per terres valencianes, es van aturar i van demanar un sandvitx. La venedora els va demanar: \xe2\x80\x9cAixina, qu\xc3\xa8 hi voldran entre pans?\xe2\x80\x9d\n_START_SECTION_\nBiquinis i entrepans tous\n_START_PARAGRAPH_\nHabitualment i en l'actualitat, el mot sandvitx s'usa nom\xc3\xa9s quan el pa \xc3\xa9s angl\xc3\xa8s (pa de motlle), i entrep\xc3\xa0 fa refer\xc3\xa8ncia a tots, o nom\xc3\xa9s els de barra o fets amb dues llesques de pa de pag\xc3\xa8s. Els diccionaris catalans no fan aquesta distinci\xc3\xb3, si b\xc3\xa9 el Diccionari normatiu valenci\xc3\xa0 s\xc3\xad que inclou la variant plana s\xc3\xa0ndwitx, amb una definici\xc3\xb3 espec\xc3\xadfica, diferent de la d'entrep\xc3\xa0. L'entrep\xc3\xa0 amb pa de motlle m\xc3\xa9s conegut als Pa\xc3\xafsos Catalans \xc3\xa9s el biquini, que \xc3\xa9s calent, amb pernil cuit i formatge, a m\xc3\xa9s del menorqu\xc3\xad, amb sobrassada i en principi formatge de Ma\xc3\xb3, tamb\xc3\xa9 calent, i el biquini amb pernil salat en comptes de cuit.\n_START_SECTION_\nOrigen del mot Sandwich\n_START_PARAGRAPH_\nL'historiador Roger indica que la llegenda vol que l\xe2\x80\x99any 1762, John Montagu, quart comte de Sandwich (poblaci\xc3\xb3 de l'estat de Massachusetts, Estats Units), havia passat una nit d\xe2\x80\x99agost jugant a les cartes. A les cinc de la matinada tenia fam i va demanar un tall de carn posat entre dues llesques de pa. Per\xc3\xb2 el mateix historiador ens diu despr\xc3\xa9s que aix\xc3\xb2 \xc3\xa9s una invenci\xc3\xb3 liter\xc3\xa0ria. De fet, el comte de Sandwich era una persona molt ocupada en els afers p\xc3\xbablics, tanmateix passava les nits a jugar a naips. Sembla que li agradava menjar, de vegades, carn de vaca entre llesques de pa torrat _NEWLINE_per a no perdre el temps mentre s'ocupava dels seus importants afers\n_START_SECTION_\nGood food\n_START_PARAGRAPH_\nUn entrep\xc3\xa0 \xc3\xa9s una bona opci\xc3\xb3 per a preparar-se un \xc3\xa0pat que es pugui emportar (a l'escola, a la feina, d'excursi\xc3\xb3) o r\xc3\xa0pidament per a menjar a casa. El t\xc3\xadpic de pa amb tom\xc3\xa0quet i formatge o un embotit \xc3\xa9s un \xc3\xa0pat complet, que t\xc3\xa9 les vitamines del tom\xc3\xa0quet, els hidrats de carboni del pa i les prote\xc3\xafnes del que s'hi posa al mig. _NEWLINE_Als Pa\xc3\xafsos Catalans \xc3\xa9s t\xc3\xadpic de fer-ne a casa o comprar-ne a bars, on els fan a la comanda, immediatament. Tamb\xc3\xa9 ho \xc3\xa9s que els entrepans portin tom\xc3\xa0quet fregat en el pa, a m\xc3\xa9s d'oli i sal. S'anomena entrep\xc3\xa0 de pa amb tom\xc3\xa0quet o pa amb oli (a Mallorca). A vegades tamb\xc3\xa9 es fa sense i se'n diu pa amb oli (i sal). Els m\xc3\xa9s corrents tenen embotit, formatge o truita d'ou, per\xc3\xb2 tamb\xc3\xa9 els de carn a la planxa (llom, vedella, cansalada), tonyina o sardines en llauna, etc. Modernament \xc3\xa9s cada vegada m\xc3\xa9s freq\xc3\xbcent que tinguin tamb\xc3\xa9 una mica de cogombre, tom\xc3\xa0quet llescat o enciam. En realitat poden contenir qualsevol ingredient o plat, per exemple a Menorca no \xc3\xa9s rar el de mandonguilletes de carn guisada._NEWLINE_Ferran Adri\xc3\xa0 i altres cuiners de prestigi ara consideren aquests entrepans de tota la vida com a Good Food, \xc3\xa9s a dir com la Slow Food per\xc3\xb2 de preparaci\xc3\xb3 simple i curta, i el contrari de la Fast Food quant a filosofia, estil i qualitat.\n_START_SECTION_\nMenjar r\xc3\xa0pid\n_START_PARAGRAPH_\nAlguns entrepans s\xc3\xb3n t\xc3\xadpics d'algunes cadenes americanes de menjar r\xc3\xa0pid, com l'entrep\xc3\xa0 de salsitxa de Frankfurt, el de bunyol de pollastre i el d'hamburguesa. Els entrepans d'hamburguesa a l'americana se solen servir en panets rodons de crosta tova, amb quetxup i mostassa, i els de salsitxa de Frankfurt en panets allargats, tamb\xc3\xa9 de crosta tova, tamb\xc3\xa9 amb quetxup i mostassa. _NEWLINE_Als Pa\xc3\xafsos Catalans, en canvi, es mengen amb pa de barra, sucat o no amb tom\xc3\xa0quet. Les cadenes de menjar r\xc3\xa0pid dels pa\xc3\xafsos catalans, despr\xc3\xa9s d'haver comen\xc3\xa7at copiant el model americ\xc3\xa0 pel que fa a alguns d'aquests, van observar que els que venien m\xc3\xa9s b\xc3\xa9 eren els entrepans de pa de barra, amb carn, embotit, formatge, truita, etc., variats, sense bunyols i amb ingredients frescos i reconeixibles. Actualment cap no fa servir pa tou."